250km südlech vo Tennant Creek ligt Barrow Creek (creek bedütet übrigens bach). A däm namittag hets fiin grägnet gha und es paar kilometer vor Barrow Creek, i dr abedämmerig, isch d luft erfüut gsy mit emne feine duft vo Eukalyptus. Das roadhouse (verpflegigsschteu, ähndlech wie ne pub) isch ds tollschte gsy, wo mer bis denn hei gseh. Es isch scho rächt aut u d wäng sy mit frömdländische note im wärt vo öppe 12'000 ouschtralische dollar (1A$ het denn öppe glych viu wärt gha wie 1CHF) übersäit. Das huus isch eifach schtimmigsvou gsy. Do derfür het ou dr barkeeper gsorget, wo üs es feins gmüestäuer het serviert, u d chundschaft. E tourischt isch sichtlech erfröit gsy, üs wider z gseh; mir hei ne am tag vorhär bi de Devils Marbles atroffe u chli plouderet. D ouschtralier hei aui jaggene mit de farbe vo ihrem footballclub treit u hei mit em schpiu mitgfieberet. Mir hei je zwöi "hot Milos" trunke. Dr Milo (schprich: "Maalo") isch näbem bier so öppis wie ds nazionaugsöff vo de ouschtralier. Är isch am ehnschte mit ere warme schoggi z verglyche, aber mire meinig na chli fetter u haut glych chli eige im gschmack. I dere nacht hei mer üses zäut nid zwüsche agrochrut ufgschteut, sondern zmitzt i meterhöchem, nassem gras.